SAUK sê hy gaan DA-advertensie uitsaai | Maroela Media
“Ons het ŉ besluit geneem om dit uit te saai en ons sal dit later uitsaai,” het Kaizer Kganyago, woordvoerder van die SAUK, gesê. Hy sê die DA het Donderdag die advertensie by die SAUK ingedien en dat die openbare uitsaaier volgens sy advertensieregulasies vyf werksdae het om te besluit of hy die advertensie sal uitsaai. “Die vyf werksdae reël verval Vrydag. Ons kan die advertensie teen Vrydag of na Vrydag begin uitsaai. Indien daar nou ŉ tydgleuf beskikbaar is sal ons dit uitsaai.”
Die DA het vroeër vandag tydens ŉ perskonferensie gesê die SAUK weier om sy advertensie uit te saai. Dit kom nadat die SAUK aanvanklik geweier het om die DA se eerste “Ayifisani”-advertensie uit te saai.
Kganyago het Maandag gesê volgens regulasies moet ŉ advertensie 72 uur voor dit uitgesaai kan word, ingedien word. Die DA het verwag dat die advertensie van Dinsdag af sou uitgesaai word. Kganyago sê egter nou dat hy gedink het die advertensie was deel van ŉ verkiesingsuitsending. “Ek het intussen uitgevind dat dit ŉ betaalde advertensie is.”
Kganyago sê daar is twee tipes advertensies wat deur politieke partye ingedien kan word. Hy sê die advertensies wat deel is van die verkiesingsuitsending is gratis in ooreenstemming met regulasies van die onafhanklike kommunikasie-owerheid (Okosa). Die SAUK het 72 uur om te besluit of die advertensie uitgesaai gaan word waarna dit in ŉ beskikbare tydgleuf uitgesaai word. Kganyago sê advertensies waarvoor daar betaal word, word deur ŉ agentskap hanteer en word in verskillende tydsgleuwe, met verskillende kostes, uitgesaai.